Ορκίστηκε βουλευτής ο υφυπουργός Εξωτερικών, Τέρενς Κουίκ, ο οποίος κατέλαβε ως πρώτος επιλαχών την έδρα του Θανάση Παπαχριστόπουλου, ο οποίος είχε παραιτηθεί μετά την υπερψήφιση του πρωτοκόλλου ένταξης της Βόρειας Μακεδονίας στο ΝΑΤΟ.

Μετά την ορκωμοσία του ο Τ. Κουίκ ενημέρωσε τον πρόεδρο της Βουλής πως ως 22ος ανεξάρτητος βουλευτής θα στηρίζει με την ψήφο του τις νομοθετικές πρωτοβουλίες της κυβέρνησης, επισημαίνοντας πως δεν έκανε στην άκρη για να διευκολύνει την απόπειρα επιστροφής εκείνων που κατέκλεψαν τόσα χρόνια την Ελλάδα.

«Ισχύει ό,τι είχα πει στο ταραχώδες υπουργικό συμβούλιο και το επανέλαβα με πρόσφατες δηλώσεις μου. Θα στηρίξω την κυβέρνηση μέχρι την τελευταία μέρα της συνταγματικής προθεσμίας της. Με την δεδηλωμένη αυτή πρόθεσή μου, δεν κάνω στην άκρη για να διευκολύνω την απόπειρα επιστροφής εκείνων που κατέκλεψαν την Ελλάδα και ελπίζουν σε κουκουλώματα των ανομημάτων τους».

Στην αίθουσα της Ολομέλειας παρών ήταν και ο ανεξάρτητος βουλευτής Δημήτρης Καμμένος ο οποίος μόλις είδε τον Τ. Κουίκ να τον προσεγγίζει για να τον χαιρετίσει, του επιτέθηκε λέγοντας ότι έγινε Συριζαίος στα γεράματα. «Μακριά από μένα. Να παραδώσεις την έδρα . Που έπεφτες στα γόνατα κι έκλαιγες για τη Μακεδονία. Να παραδώσεις την έδρα ρε. Πως και δεν είσαι σε κανένα αεροπλάνο; Έγινες Συριζαίος στα γεράματα για μια καρέκλα».